Moderen til babyen har også siddet varetægtsfængslet i sagen, men blev løsladt fredag, det oplyser anklager hos Nordjyllands Politi, Birgitte Nymark til tv2nord.dk. Forældreparret, en 36-årig mand og en 31-årig kvinde, blev første gang varetægtsfængslet i fire uger 27. maj. Her kom det frem, at den to måneder gamle baby havde brud på højre underben, højre arm og flere ribben. Forældreparret er sigtet for i perioden fra marts til 24. maj flere gange af have påført datteren skaderne. Fire uger efter det første retsmøde fik begge forældre forlænget varetægtsfængslingen, denne gang frem til 5. juli. Nu er moderen løsladt i sagen, mens faderens varetægtsfængsling er forlænget. Faderen har kæret den seneste varetægtsfængsling til landsretten. Anklagemyndigheden er yderst sparsom med oplysninger i sagen, da retsmøderne er foregået bag lukkede døre. - Der foregår stadig efterforskning i sagen, og vi afventer svar fra andre myndigheder før vi kan afslutte vores efterforskning, siger Birgitte Nymark. Begge forældre nægter sig skyldige.
Ved et retsmøde tirsdag formiddag fik en 36-årig mand forlænget sin varetægtsfængsling frem til den 29. juli. Manden er mistænkt for at have mishandlet sin dengang to måneder gamle baby.